13 בספטמבר 2020 כד' באלול תש"פ

לכבוד

השרה לשיוויון חברתי – ח"כ מירב כהן

שלום רב,

הנדון: **פניה דחופה ביותר** בדבר דיירי הדיור המוגן בתקופת הסגר החדשה המתרגשת ובאה

האזנתי בכובד ראש לדברים שהשמעת בראיון בטלוויזיה ביום ששי האחרון לגבי הצורך הבלתי-נמנע בסגר כללי. לדאבוני, לאור התנהלות הצבור בכללותו כנראה שאכן אין כרגע מנוס מכך.

שמעתי בשמחה שאת מתכוונת להעלות בקבינט הקורונה בו את חברה דיון מיוחד לגבי צבור האזרחים הותיקים במדינה – מי שמתגוררים בביתם בקהילה ומי שמתגוררים במוסדות שונים.

אני פונה אליך בקריאה נרגשת שלא לתת יד להכליל שוב את בתי הדיור המוגן בתוך כלל המוסדות לגיל השלישי. הצלחנו סוף סוף להבהיר למקבלי ההחלטות שדין בתי הדיור המוגן אינו כדין בתי אבות, בתים גריאטריים וסיעודיים וכדומה.

את עצמאותנו ואת יכולתנו לשמור על עצמנו הוכחנו בשלושת החודשים האחרונים בהם המשק נפתח, המחלה התפשטה ואילו בבתי הדיור המוגן, למעט מספר מצומצם של עובדים, לא היתה תחלואה, להוציא בית אחד בו דיירים נדבקו מעובדת. גם שם הכל מאחורינו. בחודשים אלה החזירו לפעולה את חוגי הספורט, התרבות וההרצאות לרווחת הדיירים.

אנחנו מאוד נשמרים, מצמצמים יציאות וכדומה ויחד עם זאת מנהלי הבתים השכילו להחזיר לנו שגרה דומה למה שהיה לפני פרוץ משבר הקורונה.

לאור נסיון הגל הראשון העלינו על הכתב הנחיות להתנהלות בעת משבר וסגר נוסף (וזה אכן מגיע בעוד שבוע). כמו כן, פרופ' נמרוד מימון אישר והעביר לאישור משרד הבריאות קובץ המכונה "תו זהוב לבתי דיור מוגן" שגיבש הממונה על הדיור המוגן במשרד הרווחה – מר שלומי בר לב יחד עם נציגי הנהלות הבתים ועם עמותת דיירי הדיור המוגן. לצערנו, כבר למעלה מחודש זה נמצא בידי הממונה על בריאות הצבור במשרד הבריאות ד"ר שרון אלרעי פרייס.

אני מצרפת למכתבי זה את ההנחיות שגיבשה העמותה ואת "התו הזהוב" ומבקשת שתציעי למתדיינים לקחת הנחיות אלה בחשבון בעת הדיון השבוע בו תקצי פרק לדיור המוגן.

אם נגזר עלינו לחיות שוב לתקופת מה כמעט רק בתחומי הבית (להוציא 500 מ' לחילוץ עצמות) תנו לפחות להמשיך בשגרה פחות או יותר נעימה אשר, אני תקוה, תמזער את הנזקים הנפשיים הנגרמים בעקבות סגירת קשישים בביתם לתקופה ממושכת בצירוף חוסר-פעילות.

גם אם לא ירשו להביא מרצים אלינו, אנחנו נדע להתארגן בינינו ולקיים אירועי תרבות – רק תאפשרו להתקבץ יותר מ-10 באולם גדול הקיים בכל הבתים. בכמעט כל הבתים יש שטחים פתוחים (גינה, פארק) בהם אפשר לקיים פעילות –אבל בבקשה – לא 20 איש בלבד!

יש להתייחס אלינו כמשפחה אחת גדולה "נקיה" מקורונה ולכן יכולה להתנהל בכמעט חופשיות –כמובן עדיין תוך עטיית מסיכה ושמירה על ריחוק.

מודה לך על טפולך המסור והמתמשך בצרכי צבור הקשישים בכלל ודיירי הדיור המוגן בפרט.

בהצלחה לכולנו ושתהיה זו שנה בה יימצא פתרון מהיר למחלת הקורונה.

כל טוב לך ולבני משפחתך ולצוות המלווה אותך.

שנה טובה ומאושרת בבריאות טובה

לאה שץ סופר יו"ר העמותה

העתק: יו"ר ועדת הקורונה בכנסת-ח"כ יפעת שאשא-ביטון

מר שלומי בר לב - הממונה על הדיור המוגן

פרופ' נמרוד מימון – מנהל "מגן אבות ואמהות"